Diari Oficial de la Generalitat Valenciana


Sumari del DOGV 9638, del 13-07-2023 (2023/7714)

RESOLUCIÓ de 30 de juny de 2023, de la Direcció General de Medi Natural i Avaluació Ambiental, per la qual es regula l'accés i l'estacionament de vehicles de motor al Parc Natural de la Serra d'Irta.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9638

Data del DOGV
:   13-07-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7714


Data del document
:   30-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica

RESOLUCIÓ de 30 de juny de 2023, de la Direcció General de Medi Natural i Avaluació Ambiental, per la qual es regula l'accés i l'estacionament de vehicles de motor al Parc Natural de la Serra d'Irta. [2023/7714]  
L'any 2002 es va procedir a la declaració del Parc Natural de la Serra d'Irta i de la Reserva Natural Marina d'Irta pel Decret 108/2002, del 16 de juliol, del Govern Valencià. Aquest espai ja disposava d'un Pla d'ordenació dels recursos naturals (PORN), aprovat pel Decret 78/2001, de 2 d'abril, del Govern Valencià.  
Entre les directrius per a la planificació de l'ús públic establides en el PORN, es preveu la necessitat de definir i delimitar les àrees d'ús recreatiu, les zones d'aparcament, la informació al visitant, la conservació de la qualitat paisatgística i la restricció de l'accés a les zones més fràgils i evitar el risc que suposa que s'incremente la pressió antròpica, que actualment suporta.  
La posterior aprovació del Pla rector d'ús i gestió del Parc Natural de la Serra d'Irta, pel Decret 4/2007, de 12 de gener, del Consell, estableix en el títol III les normes generals de regulació de l'ús públic i indica que, per a una adequada conservació i manteniment dels hàbitats litorals i marins de l'espai protegit, es podran imposar les condicions i les limitacions que siguen necessàries. Per tant, l'òrgan competent en espais naturals protegits podrà limitar temporalment la circulació, la permanència i el trànsit de persones o vehicles en l'àmbit del parc natural per raons ecològiques, i decidir la realització d'assajos de limitació de l'accés de vehicles privats excepte els dels propietaris de terrenys en l'àmbit del parc natural.  
Així mateix, la Llei 42/2007, de 13 de desembre, del patrimoni natural i de la biodiversitat, preveu la utilització ordenada dels recursos per a garantir l'aprofitament sostenible del patrimoni natural, en particular, de les espècies i dels ecosistemes, la seua conservació, restauració i millora, i evitar la pèrdua neta de biodiversitat. L'article 46 d'aquesta llei estableix, respecte als Espais Protegits Xarxa Natura 2000, l'obligació de l'adopció de mesures de conservació necessàries, que responguen a les exigències ecològiques dels tipus d'hàbitats naturals i de les espècies presents en aquestes àrees, i eviten la seua deterioració i les alteracions que repercutisquen en les espècies que hagen motivat la designació d'aquestes àrees.  
En la reunió extraordinària de la Junta Rectora del Parc Natural de la Serra d'Irta celebrada el 4 de març de 2021, es va aprovar per unanimitat el projecte de regulació del trànsit per la pista de la costa del parc natural i es va crear una comissió per al seguiment de la implementació d'aquest projecte.  
Per resolució de la Direcció Territorial de la Conselleria d'Agricultura, Desenvolupament Rural, Emergència Climàtica i Transició Ecològica, de 31 d'agost de 2021, s'autoritza l'ocupació de la via pecuària assagador Camí del Pebret.  
  
Vist que, durant l'estiu de 2021 ha continuat la tendència d'anys anteriors, el nombre de vehicles que van entrar al parc natural va superar la capacitat d'acolliment de les platges de l'espai i que es va constatar una clara deterioració de la vegetació pròxima a la pista, afeccions als ecosistemes costaners més fràgils que suposen una amenaça a determinades espècies en perill d'extinció i una aglomeració excessiva de vehicles que podria ocasionar problemes en cas d'emergència en l'evacuació dels visitants. Durant l'estiu de 2022 per Resolució de la Direcció General de Medi Natural i d'Avaluació Ambiental, de 4 de juliol de 2022, es va implementar un model de control de vehicles motoritzats per la pista de la costa, amb molt bons resultats.  
  
Per tot això, per a aquest any 2023, continuarà aquest model de control d'accessos amb la finalitat principal de garantir els objectius de conservació dels hàbitats. Aquesta actuació disposa del suport social dels col·lectius implicats representats en la Junta Rectora del Parc Natural de la Serra d'Irta i no suposa cap perjudici als propietaris privats.  
A proposta del Servei de Gestió d'Espais Naturals Protegits, la Direcció General de Medi Natural i Avaluació Ambiental, amb competències en la gestió dels espais naturals protegits i, d'acord amb el Decret 176/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, resolc:  
  
Primer. Accés de vehicles de motor per la pista de la costa del Parc Natural de la Serra d'Irta  
1. Dispositiu estival implementat: barreres de control d'accessos en les coordenades UTM (ETRS 89 Fus 30) següents:  
- Peníscola, X: 785810; Y: 4.469.315  
- Alcossebre, X:780440; Y: 4.461.915  
En aquests dos punts la barrera estarà dirigida per personal contractat pel parc natural. Així mateix, s'ha instal·lat una barrera en el punt de coordenades X: 785783; Y: 4.470.029, per a evitar l'accés indirecte de vehicles no autoritzats a la pista de la costa.  
2. Període d'ordenació: des de l'endemà de la publicació d'aquesta Resolució en el DOGV fins al 10 de setembre de 2023.  
3. Horari: a partir de les 08.00 hores fins a les 19.30 hores, no es permetrà l'accés de vehicles de motor (elèctric i de combustió) al Parc, amb excepció de vehicles elèctrics de pedaleig assistit i vehicles elèctrics unipersonals que manquen de plaça de seient.  
4. Funcionament: els visitants que vulguen anar a les platges del parc natural podran entrar amb vehicle de motor sempre que tinguen reserva de plaça en els aparcaments. Els propietaris i residents podran entrar i eixir amb el seu vehicle de motor per a anar a les seues parcel·les o habitatges.  
5. Es preveu la possibilitat d'autoritzar l'entrada al parc natural dels vehicles de transport de passatgers que ho sol·liciten, que hauran de complir les normes d'ús públic de l'espai protegit i respectar la capacitat d'acolliment de les platges del parc natural.  
  
Segon. Regulació de l'estacionament dins del parc natural  
1. En horari diürn sol es podrà aparcar en els zones habilitades a aquest efecte i amb reserva de plaça.  
2. S'habilitaran els mecanismes necessaris per a reservar plaça d'aparcament.  
3. No està permesa la pernoctació dins del parc natural, ni l'aparcament en horari nocturn.  
  
Tercer  
Publicació de la present resolució per a coneixement general en el Diari Oficial de la Generalitat Valenciana i en els portals d'internet d'aquesta comunitat autònoma  
  
Quart  
Contra la present resolució, que no esgota la via administrativa, cal interposar recurs d'alçada en el termini d'un mes a comptar des de l'endemà de la seua notificació, davant la Secretaria Autonòmica d'Emergència Climàtica i Transició Ecològica, d'acord amb el que s'estableix per l'article 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 30 de juny de 2023.- El director general de Medi Natural i Avaluació Ambiental: Ramón Gómez Vivo.